Juan José Arreola
Store norske leksikon,Språk og litteratur,Litteratur i verden,Nord- og Mellom-Amerikas litteratur,Mexicos litteratur
Juan José Arreola var en meksikansk forfatter, først og fremst kjent for sine korttekster. Han skrev få litterære verker, men er ansett som en svært viktig meksikansk forfatter.
Forfatterskap Arreolas første bokutgivelse, prosasamlingen Varia invención (1949), inneholder noveller og den korte dagboksromanen Hizo bien mientras vivió. Sistnevnte var tidligere publisert i tidsskriftet Eos, Revista Jalicience de Literatura i 1943. De senere utgivelsene Confabulario (1952), Bestiario (1958) og Palindroma (1971) inneholder også korttekster av ulike sjangere. Stykkene i Bestiario er tydelig inspirert av middelalderens sjanger bestiarium, der korte tekster reflekterer rundt ulike dyr og deres egenskaper. Blant Arreolas litterære produksjon, finner vi også prosadikt og underfundige korttekster som i den spanskspråklige litteraturen kalles microrrelatos (engelsk short short story). Arreola skrev også det korte teaterstykket La hora de todos (juguete cómico en un acto) i 1954, som senere har kommet inn i samlingen Varia invención. Romanen La feria, som utkom i 1963, ble belønnet med prisen Premio Xavier Villaurrutia de Escritores para Escritores. Orso Arreola, Juan José Arreolas sønn, skrev i samarbeid med faren biografien El último juglar: memorias de Juan José Arreola, som utkom for første gang i 1998. På norsk foreligger novellen «Sporveksleren» («El guardagujas») i antologien Latin-Amerika forteller: latin-amerikanske noveller, bind 1 (1980). Novellen ble først utgitt i prosasamlingen Confabulario (1952). Denne prosasamlingen er oversatt til engelsk, med tittelen Confabulario and Other Inventions (University of Texas Press, 1964). Arreola i meksikansk kulturliv Arreola bidro til det meksikanske kulturlivet på flere måter, blant annet som initiativtaker og bidragsyter i litterære tidsskrifter i Guadalajara, provinshovedstaden i delstaten Jalisco. I 1943 startet han tidsskriftet Eos, Revista jalicience de literatura sammen med Arturo Rivas Sáiz. Tidsskriftet kom ut med fire nummer samme år, før det ble lagt ned. I 1945 startet Arreola tidsskriftet Pan sammen med forfattervennen Antonio Alatorre (1922–2010). Senere kom forfatteren Juan Rulfo (1917–1986) og poeten Adalberto Navarro Sánchez (1918–1987) inn som medredaktører. Til tross for at tidsskriftet kun eksisterte i to år, har Pan blitt stående som et viktig initiativ i meksikansk litteratur. Gjennom sine verksteder i kreativ skrivning i Mexico by, bidro Arreola til å veilede flere forfattere født i 1940-årene som senere skulle sette sitt preg på den meksikanske litteraturen, deriblant Jose Agustín (1944), Elsa Cross (1946) og Hugo Hiriart (1942). I 1964 startet han det litterære tidsskriftet Mester, hvor flere av elevene fra skriveverkstedet publiserte sine første tekster. Les mer i Store norske leksikon Mexicos litteratur Eksterne lenker Centro Virtual Cervantes: Juan José Arreola (spansk) LA Times: Nekrolog over Arreola Nasjonalbiblioteket: Sporveksleren Enciclopedia de la literatura en México: Juan José Arreola